El director Territorial i l’alcalde de Burjassot visiten l’obra del CEIP Sant Joan de Ribera
2025-07-24

Els xiquets podran començar el curs en l’edifici remodelat si no sorgeix cap inconvenient

El director Territorial d’Educació, Santiago Estañan, i la Cap de Servei Territorial d’Educació 2, Mª Carmen Quiles, han visitat aquest matí amb l’alcalde de Burjassot, Rafa García, la regidora d’Educació, Laura Espinosa, i el regidor de Policia, Manuel Pérez Menero, les obres ja reiniciades del CEIP Sant Joan de Ribera. Una visita en la qual s’ha pogut comprovar els avanços que s’estan duent a terme, i en la qual els tècnics han explicat tots els presents els problemes amb els quals s’havien trobat a l’hora de continuar amb la reforma, així com la situació actual de l’obra.

Durant el recorregut s’ha pogut comprovar l’avanç i al mateix temps s’ha explicat que si no apareix cap impediment nou, tal i com ha comentat l’alcalde, Rafa García, “en quatre mesos, cinc al màxim, l’obra hauria d’estar acabada, amb la qual cosa els xiquets podran començar el curs 2016-2017 en les instal·lacions remodelades. Estem contents amb aquesta visita, i estem contents amb la tornada de les obres, encara que bé és cert que el camí ha sigut molt llarg, i només pensem a arribar al final per poder veure les xiquetes i xiquets reagrupats en el seu col·legi, en el seu centre de tota la vida, i en unes condicions dignes que els permeten estudiar i gaudir de les instal·lacions”.